བརྡ་ཡིག་༠༠༠༠༠༠༣༩༡༔མཁའ་འགྲོ་ཡེ་ཤེས་ཉི་མའི་ཞལ་ནས༔སྒོ་གསུམ་དགེ་བར་བཅོས་ལ་སོ་ཐར་འདུ༔མ་དག་ཉེས་སྤྱོད་སྡོམ་ལ་འདུལ་ཁྲིམས་འདུ༔གཞན་ཕན་གཞི་བཅས་བསྒྲུབ་ལ་བྱང་སེམས་འདུ༔གནོད་པ་གཞི་བཅས་སྤང་ལ་བྱང་སྡོམ་འདུ༔བླ་མ་མིག་བཞིན་བསྙེན་ལ་གསང་སྔགས་འདུ༔ཚེ་གཅིག་སྙིང་པོར་གཞོལ་ལ་དམ་ཚིག་འདུ༔སྒོ་གསུམ་རྡོ་རྗེར་ཤེས་ན་མ་ཧཱ་འདུ༔རྒྱུ་གསུམ་འབྲས་བུར་སྦྱོར་ལ་ཨ་ནུ་འདུ༔གནས་ལུགས་རང་ཞལ་མཇལ་ལ་ཨ་ཏི་འདུ༔རང་ངོ་ཀ་ནས་དག་པ་གཞི་ཡི་ཆོས༔ཤེས་རབ་རང་བྱུང་གསལ་བ་ལམ་གྱི་ཆོས༔འཁོར་འདས་དག་མཉམ་རོལ་པ་འབྲས་བུའི་ཆོས༔རང་རིག་རང་ཞལ་མཇལ་བ་ལྟ་བའི་ཀློང་༔ངང་ལས་མི་འདའ་རང་གསལ་བསྒོམ་པའི་ཀློང་༔འབད་རྩོལ་བྱ་བཏང་ཀློང་སྦྱོར་སྤྱོད་པའི་ཀློང་༔ཆོས་ཀུན་མདོར་བསྡུས་མཁའ་འགྲོའི་སྙིང་ཁྲག་དངོས༔གཅེས་པའི་བུ་ལ་རླངས་པ་ཐ་ལེར་སྦྱིན༔ཅེས་ཟེར་ནས་ཡལ༔བདུད་འཇོམས་རྡོ་རྗེ་ཁྲོ་ལོད་རྩལ་གྱིས་བགྱིས་པའོ།།།།